Ορίζει τα βασικά στοιχεία της Συμφωνίας του Παρισιού και τον τρόπο με τον οποίο τα εφαρμόζει η Ευρωπαϊκή Ένωση (ΕΕ). Η ΕΕ, δίνοντας το παράδειγμα, επιδιώκει να ενθαρρύνει τους διεθνείς εταίρους της στις προσπάθειές τους για μετάβαση σε μια οικονομία χαμηλών εκπομπών διοξειδίου άνθρακα. Η Συμφωνία του Παρισιού καθορίζει ένα σφαιρικό σχέδιο δράσης για την αντιμετώπιση της κλιματικής αλλαγής. Αυτή περιλαμβάνει: τον περιορισμό της αύξησης της θερμοκρασίας σε λιγότερο από 2oC σε σύγκριση με τα προ-βιομηχανικά επίπεδα και τη συνέχιση των προσπαθειών για τη διατήρηση της αύξησης της θερμοκρασίας σε 1,5oC· τη διεξαγωγή ενός "παγκόσμιου απολογισμού" ανά πενταετία, αρχής γενομένης από το 2023, για την ανάλυση της προόδου που έχει συντελεστεί· την ανάληψη μιας νομικά δεσμευτικής υποχρέωσης από τα συμβαλλόμενα μέρη να λάβουν εσωτερικά μέτρα μετριασμού* · τη θέσπιση μέτρων αυξημένης διαφάνειας και λογοδοσίας, τα οποία περιλαμβάνουν, για παράδειγμα, τη δημοσίευση των απογραφών των αερίων του θερμοκηπίου ανά διετία· την παροχή οικονομικής και άλλου είδους υποστήριξης για την παροχή βοήθειας προς λιγότερο πλούσιες χώρες ώστε να λάβουν τα απαραίτητα μέτρα προσαρμογής*. Η Συμφωνία άνοιξε προς υπογραφή στις 22 Απριλίου 2016 και τέθηκε σε ισχύ στις 4 Νοεμβρίου 2016. Η διακυβερνητική επιτροπή για την κλιματική αλλαγή θα συντάξει έκθεση το 2018 για τις πολιτικές επιπτώσεις του στόχου του 1,5oC. Για την εφαρμογή της Συμφωνίας του Παρισιού, η ΕΕ: θα εφαρμόσει το έργο "Ενεργειακή Ένωση", για τη μετάβαση από την οικονομία ορυκτών καυσίμων· θα στηρίξει την έρευνα και την ανάπτυξη για καινοτομίες χαμηλών εκπομπών διοξειδίου του άνθρακα· θα χρησιμοποιήσει μέσα χρηματοδότησης της ΕΕ, όπως το Ευρωπαϊκό Ταμείο Στρατηγικών Επενδύσεων, και πολιτικές, ιδίως την Ένωση Κεφαλαιαγορών, για να ενθαρρύνει την πραγματοποίηση περισσότερων ιδιωτικών επενδύσεων· θα εκμεταλλευτεί την εμπειρία της όσον αφορά την τιμολόγηση των εκπομπών διοξειδίου του άνθρακα για να ενθαρρύνει άλλες χώρες να λάβουν παρόμοια μέτρα· θα ενθαρρύνει την κοινωνία των πολιτών σε συνολικό επίπεδο, τους πολίτες, τις κλαδικές και συνδικαλιστικές οργανώσεις, και τις μεγάλες και μικρές εταιρείες, να συμβάλουν στην επίτευξη των στόχων· θα τονίσει τη σημασία της δράσης για το κλίμα στο ευρύ θεματολόγιό της για την πολιτική με διεθνείς εταίρους, συμπεριλαμβανομένης της παροχής ειδικής βοήθειας προς τις αναπτυσσόμενες χώρες· θα υποβάλει διάφορες προτάσεις, σε τομείς όπως η ενεργειακή απόδοση και η ανανεώσιμη ενέργεια, για την επίτευξη των στόχων της όσον αφορά το κλίμα και την ενέργεια για το 2030. Σε εσωτερικό επίπεδο, η ΕΕ στοχεύει να μειώσει τις εκπομπές αερίων του θερμοκηπίου κατά τουλάχιστον 40 % μέχρι το 2030.